ปกติหนูเป็นประจำเดือน 4-5 วันจะมาแรงและปวดท้องมากช่วงวันสองวันแรก และรอบนี้มาตั้งแต่วันที่ 17/2/62-4/3/62 และก็ตอนนี้ก็ยังไม่หาย ไม่ทราบว่าเกิดจากสาเหตุอะไร แล้วมีผลเสี่ยงที่จะเป็นโรคอะไรหรือเปล่าคะ
สวัสดีค่ะ หากมีเลือดออกมาตั้งแต่วันที่ 17 ก.พ. จนถึงวันนี้ ถือเป็นอาการเลือดออกผิดปกติ โดยอาจเกิดได้จาก1. ภาวะแทรกซ้อนของการตั้งครรภ์ เช่น แท้งคุกคาม แท้งไม่ครบเป็นต้น แต่มักมีอาการปวดท้องน้อยร่วมด้วย2. การทำงานผลิตฮอร์โมนของรังไข่ผิดปกติ เช่น ภาวะที่มีถุงน้ำในรังไข่หลายใบ (PCOS) แต่มักมีอาการที่นานๆ ประจำเดือนมาสักครั้ง แล้วจึงตามด้วยการมีประจำเดือนมานานกว่าปกติ3. ความผิดปกติที่มดลูก เช่น เนื้องอกมดลูก เยื่อบุโพรงมดลูกเจริญผิดที่ เยื่อบุโพรงมดลูกหนาตัวผิดปกติ มะเร็งเยื่อบุโพรงมดลูก มะเร็งปากมดลูก เป็นต้น แต่มักพบในหญิงวัยกลางคนขึ้นไป4. มีโรคในระบบอื่นๆ เช่น มีภาวะเกร็ดเลือดต่ำ ภาวะไทรอยด์ฮอร์โมนต่ำ เป็นต้น5. การใช้ยาฮอร์โมนต่างๆ เช่น ยาฉีดคุมกำเนิด ยาฝังคุมกำเนิด ยาสตรี สมุนไพร อาหารเสริมต่างๆ รวมถึงยาบางชนิด เช่น ยาต้านการแข็งตัวของเลือด เป็นต้นหากที่ผ่านมา ได้มีเพศสัมพันธ์ แนะนำควรตรวจหาการตั้งครรภ์ดูด้วยค่ะ แต่หากไม่ได้มีเพศสัมพันธ์ หรือตรวจไม่พบ ก็ควรไปพบสูติ-นรีแพทย์เพื่อตรวจหาสาเหตุและรักษา ไม่ควรปล่อยให้เลือดออกนานเกินไป เพราะจะทำให้เกิดภาวะโลหิตจางตามมาได้ หากแพทย์ตรวจไม่พบโรคต่างๆ ก็จะให้ยาปรับฮอร์โมน หรือยาหยุดการไหลของเลือด เพื่อให้เลือดหยุดไหลค่ะ